Document ID: /roh_data/filtered/swiss_laws_in_ROH.jsonl.gz/172

496.000

Lescha davart la protecziun da la natira e da la patria en il chantun Grischun (lescha chantunala davart la protecziun da la natira e da la patria, LNPGR)

dals 19-10-2010 (versiun dals 01-01-2025)

Il cussegl grond dal chantun Grischun1),

sa basond sin l'art. 31 al. 1 e sin l'art. 81 al. 3 da la constituziun chantunala2), suenter avair gì invista da la missiva da la regenza dals 11 da matg 20103),

concluda:

1. Disposiziuns generalas

Intent

Art.  1 1 Questa lescha vul:

a)

mantegnair   la   cuntrada   inclusiv   sia   particularitad   e   sia   diversitad   sco   er sviluppar ella en moda persistenta;

mantegnair la biodiversitad;

mantegnair   e   tgirar   l'ierta   istoric-culturala,   en   spezial   maletgs   da   lieus, gruppas d'edifizis e singuls edifizis da valur, lur equipament e lur conturns sco er lieus da chats e chats archeologics;

promover   mesiras   a   favur   da   la   natira   e   da   la   cuntrada,   da   la   tgira   da monuments e da l'archeologia.

b)

c)

d)

2 Questa lescha cumplettescha la legislaziun federala davart la protecziun da la natira e da la patria (legislaziun federala)4) e regla l'execuziun da quella.

1) PCG 2010/2011, 267 2) DG 110.100 3) pagina 215 4) CS 451 * tabellas da las modificaziuns a la fin dal relasch

1

496.000

Cumpetenza

Art.  2 1 Il   chantun   exequescha   la   legislaziun   federala5) sco   er   la   legislaziun   chantunala davart la protecziun da la natira e da la patria, uschenavant ch'il dretg chantunal na declera betg las vischnancas sco cumpetentas per l'execuziun.

2 La regenza designescha il departament cumpetent sco er ils posts spezialisads per la natira e per la cuntrada, per la tgira da monuments e per l'archeologia.

3 Ils   posts   spezialisads   èn   las   autoritads   executivas   cumpetentas,   sche   ni   la legislaziun federala ni il dretg chantunal na declera in auter organ sco cumpetent.

Execuziun d'incumbensas publicas

Art.  3 1 En   connex   cun   l'execuziun   da   lur   incumbensas   procuran   il   chantun   e   las vischnancas che cuntradas ch'èn degnas da vegnir protegidas, ils spazis da viver dals animals e da las plantas indigenas (biotops), maletgs da lieus, gruppas d'edifizis e singuls edifizis da valur, lur conturns sco er lieus da chats archeologics vegnian schanegiads   e   –   sch'igl   è   avant   maun   in   interess   public   predominant   per   lur mantegniment   –   ch'els   vegnian   mantegnids   uschè   bain   sco   pussaivel.   Questas mesiras ston tegnair quint dals interess agriculs e forestals ch'èn degns da vegnir protegids.

2 Els exequeschan questa incumbensa en spezial en connex cun:

a)

il relasch e l'approvaziun da las planisaziuns directivas e da las planisaziuns d'utilisaziun;

la planisaziun, la construcziun, la midada ed il mantegniment d'agens edifizis e stabiliments;

la surdada da concessiuns e da permissiuns per edifizis e per stabiliments;

la concessiun da contribuziuns a planisaziuns, ad edifizis ed a stabiliments.

b)

c)

d)

Art.  4

Inventaris chantunals 1. procedura ed execuziun

1 Il chantun fa e maina – suenter avair avisà las corporaziuns pertutgadas – inventaris chantunals dals objects ch'èn degns da vegnir protegids (objects da proteger). Ils inventaris vegnan actualisads ed adattads periodicamain a las relaziuns midadas.

2 L'inscripziun d'in object en in inventari chantunal sa basa sin criteris sco raritad, diversitad,   periclitaziun,   particularitad,   valurs   esteticas,   posiziun,   grondezza, funcziun ecologica ed impurtanza scientifica.

2bis Ultra dals criteris numnads en l'artitgel 4 alinea 2 sto in object avair ina valur ordvart auta areguard la scienza, areguard la cultura u areguard l'istorgia locala per pudair vegnir inscrit en l'Inventari chantunal dals edifizis (dus dals trais criteris ston esser ademplids en moda cumulativa). * 3 Ils   inventaris   cuntegnan   ina   descripziun   dals   objects,   da   las   finamiras   da protecziun, dals criteris ch'èn decisivs per lur classificaziun sco er da lur status da protecziun.

5) CS 451

2

496.000

2. exposiziun publica

Art.  5 1 Il chantun expona inventaris novs sco er actualisaziuns durant 30 dis publicamain en las vischnancas pertutgadas e tar il chantun e communitgescha l'exposiziun en l'organ da publicaziun uffizial da la vischnanca ed en il fegl uffizial dal chantun. Las proprietarias ed ils proprietaris da bains immobigliars pertutgads vegnan avisads.

2 Durant l'exposiziun han las vischnancas sco er las proprietarias ed ils proprietaris da bains immobigliars pertutgads la pussaivladad da prender posiziun.

3 Ils   resultats   da   la   procedura   d'exposiziun   sco   er   las   actualisaziuns   vegnan communitgads   en   furma   adequata   a   las   vischnancas   sco   er   a   las   persunas participadas.

3. effects giuridics

Art.  6 1 Ils inventaris furman la basa en il senn da la legislaziun davart la planisaziun dal territori ed han exclusivamain effects entaifer l'uffizi.

2 Uschè ditg ch'i n'è betg decidì en l'urden fundamental en moda giuridicamain lianta d'inscriver in object inventarisà, n'han ils inventaris correspundents nagin effect en la procedura per la permissiun da construcziun.

3 La protecziun giuridicamain lianta dals objects inventarisads, la consideraziun dals interess   opposts   e   la   protecziun   giuridica   individuala   da   las   proprietarias   e   dals proprietaris dals bains immobigliars pertutgads han lieu en il rom da la procedura da planisaziun.

Instruments executivs

Art.  7 1 Las autoritads cumpetentas dal chantun e da las vischnancas prendan mesiras per evitar donns sco er per mantegnair, per revalitar e per tgirar objects ch'èn degns da vegnir protegids, e quai cun:

a)

b)

c)

instruments dal dretg davart la planisaziun dal territori;

disposiziuns davart singuls objects;

cunvegnas cun proprietarias e cun proprietaris dals bains immobigliars sco er cun cultivaturas e cun cultivaturs;

pretensiuns   e   cundiziuns   spezialas   en   connex   cun   il   pajament   da contribuziuns.

d)

Cumissiun per la protecziun da la natira e da la patria

Art.  8 1 La regenza elegia ina cumissiun per la protecziun da la natira e da la patria.

2 Ils   departaments   u   las   vischnancas   pertutgadas   pon   dumandar   la   cumissiun   da prender posiziun:

a)

davart dumondas impurtantas concernent la protecziun da la natira e da la patria;

en   il   rom   da   consultaziuns   tar   leschas   che   concernan   ils   secturs   da   la protecziun da la natira e da la patria;

b)

3

496.000

c)

d)

e)

f)

en connex cun il relasch da disposiziuns executivas tar la legislaziun davart la protecziun da la natira e da la patria;

en connex cun la consultaziun tar plans secturials da la confederaziun cun fixaziuns ch'èn relevantas per l'ambient;

sch'il chantun metta sut protecziun objects ch'èn degns da vegnir protegids;

en connex cun la decisiun davart contribuziuns che vegnan pajadas a favur da projects gronds, applitgond questa lescha.

Collavuraziun ed infurmaziun

Art.  9 1 Il chantun e las vischnancas collavuran tar l'execuziun da questa lescha.

2 Els procuran che la populaziun vegnia infurmada davart las finamiras e davart las mesiras da la protecziun da la natira e da la patria sco er davart il cuntegn dals inventaris e ch'ella haja access liber als inventaris.

3 Il chantun sustegna e cusseglia las vischnancas e persunas privatas.

2. Protecziun da la cuntrada e da la natira

2.1. PROTECZIUN DA LA CUNTRADA

Objects da proteger

Art.  10 1 Objects che suttastattan a la protecziun da la cuntrada (objects da proteger) èn cuntradas natiralas e cultivadas da valur ch'èn caracterisadas tras lur bellezza, tras lur particularitad,   tras   lur   ritgezza   e   tras   lur   diversitad   areguard   las   structuras   ed areguard ils elements marcants per la cuntrada, tras las particularitads topograficas u geologicas ubain tras ils elements da la cuntrada d'impurtanza istorica u geologica.

Inventari chantunal

Art.  11 1 Il chantun fa e maina in inventari dals objects d'impurtanza regiunala ch'èn degns da vegnir protegids.

2 El   resguarda   en   quest   connex   ils   inventaris   ed   ils   plans   secturials   da   la confederaziun,   ils   plans   directivs   ed   ils   plans   d'utilisaziun   dal   chantun   e   da   las vischnancas, ils inventaris da las vischnancas sco er ulteriurs documents da basa.

Mesiras da protecziun spezialas

Art.  12 1 Sche mesiras dal dretg da planisaziun na bastan betg, po il cussegl grond metter sut protecziun   objects   che   suttastattan   a   la   protecziun   da   la   cuntrada   cun   relaschs spezials.

4

496.000

Art.  13

Prestaziun cumpensatorica 1. cumpensaziun reala

1 Sch'in donn vi d'ina cuntrada protegida na sa lascha betg evitar tras intervenziuns tecnicas, considerond tut ils interess, sto vegnir prestada ina cumpensaziun reala.

Exclus   da   l'obligaziun   da   vegnir   cumpensads   èn   edifizis   e   stabiliments   per   la defensiun cunter privels sco er l'infrastructura ch'è necessaria per tgirar il territori.

2 L'autezza da la cumpensaziun sa drizza tenor la sensibilitad e tenor la particularitad da la cuntrada pertutgada sco er tenor l'intensitad da l'intervenziun.

3 Sin dumonda pon las chaschunadras ed ils chaschunaders d'ina intervenziun en cuntradas   ch'èn   protegidas   dal   chantun   vegnir   deliberadas   da   la   regenza   da l'obligaziun da prestar cumpensaziuns. Ella resguarda en quest connex en spezial las prestaziuns ecologicas dal chantun e da las vischnancas e las mesiras da protecziun ch'èn gia vegnidas prendidas.

2. taxa da cumpensaziun

Art.  14 1 Sche   las   chaschunadras   e   sch'ils   chaschunaders   da   l'intervenziun   n'han   betg   la pussaivladad da procurar per la cumpensaziun reala u sch'i n'è betg raschunaivel ch'ellas e ch'els procurian per la cumpensaziun reala, vegnan ellas ed els obligads da l'autoritad cumpetenta da pajar ina taxa da cumpensaziun.

2 L'autoritad ch'è cumpetenta per permetter l'intervenziun fixescha l'autezza da la taxa da cumpensaziun sin proposta dal post spezialisà. Quella sa drizza tenor las spesas per la cumpensaziun reala.

3 Ils retgavs che resultan da las taxas da cumpensaziun ston vegnir reservads dal tuttafatg per mesiras per revalitar objects da proteger.

2.2. PROTECZIUN DA LA NATIRA

2.2.1. Protecziun dals biotops

Objects da proteger

Art.  15 1 Objects che suttastattan a la protecziun dals biotops (objects da proteger) èn ils spazis da viver ch'èn degns da vegnir protegids en il senn da la legislaziun federala6).

Inventari chantunal

Art.  16 1 Il   chantun   fa   e   maina   –   applitgond   la   legislaziun   federala7)  –   in   inventari   dals biotops ch'èn degns da vegnir protegids e che han ina impurtanza regiunala e locala.

6) CS 451 7) CS 451

5

496.000

2 El   resguarda   en   quest   connex   ils   inventaris   ed   ils   plans   secturials   da   la confederaziun,   ils   plans   directivs   ed   ils   plans   d'utilisaziun   dal   chantun   e   da   las vischnancas sco er las datas da projects.

Colliaziun e cumpensaziun ecologica

Art.  17 1 Il chantun e las vischnancas prendan mesiras per colliar spazis da viver isolads e lur communitads da vita.

2 En   territoris   che   vegnan   utilisads   en   moda   intensiva   procuran   els   per   ina cumpensaziun  ecologica  cun  emplantar  e  cun  tgirar  saivs  vivas  e  chagliom,  cun revalitar auas currentas e emplantaziuns da las rivas, cun sdrimas da reschs u cun autra vegetaziun quasi natirala e tipica per il lieu. Ils interess da las utilisaziuns agriculas e forestalas sco er turisticas ston vegnir resguardads en quest connex.

Saivs vivas e chagliom

Art.  17a * 1 Per allontanar u per pregiuditgar essenzialmain saivs vivas e chagliom dovri ina permissiun.

2 Edifizis e stabiliments ston observar ina distanza minimala da 5 meters visavi saivs vivas e chagliom (zona da plimatsch). L'autoritad ch'è cumpetenta da permetter la construcziun da l'edifizi u dal stabiliment po permetter distanzas pli pitschnas cun il consentiment dal post spezialisà.

Art.  18

Prestaziun cumpensatorica 1. cumpensaziun reala

1 Per intervenziuns ch'èn suttamessas a l'obligaziun da cumpensaziun sto da princip vegnir prestada ina cumpensaziun reala.

2 L'autezza da la cumpensaziun sa drizza tenor la sensibilitad e tenor la raritad dal biotop pertutgà sco er tenor l'intensitad da l'intervenziun.

2. taxa da cumpensaziun

Art.  19 1 Sche   las   chaschunadras   e   sch'ils   chaschunaders   da   l'intervenziun   n'han   betg   la pussaivladad da procurar per la cumpensaziun reala u sch'i n'è betg raschunaivel ch'ellas e ch'els procurian per la cumpensaziun reala, vegnan ellas ed els obligads da l'autoritad cumpetenta da pajar ina taxa da cumpensaziun.

2 L'autoritad ch'è cumpetenta per permetter l'intervenziun fixescha l'autezza da la taxa da cumpensaziun sin proposta dal post spezialisà. Quella sa drizza tenor las spesas per la cumpensaziun reala.

3 Ils retgavs che resultan da las taxas da cumpensaziun ston vegnir reservads dal tuttafatg per mesiras per revalitar objects da proteger.

6

496.000

2.2.2. Protecziun da las spezias

Plantas protegidas dal chantun

Art.  20 1 Per cumplettar la legislaziun federala po la regenza metter sut protecziun ulteriuras plantas.

2 Igl è scumandà da cleger, da chavar or, da stgarpar or, da manar davent, d'offrir, da vender, da cumprar, da donnegiar u da destruir nunautorisadamain questas plantas.

3 En   il   rom   da   l'approvaziun   dal   project   u   da   la   procedura   da   permissiun   po l'autoritad ch'è cumpetenta permetter excepziuns.

4 Il post spezialisà po permetter en cas singuls excepziuns da quest scumond per intents scientifics sco er per intents da scolaziun e per intents medicinals.

Territoris da protecziun da las plantas

Art.  21 1 En enclegientscha cun las vischnancas pertutgadas po la regenza designar territoris da protecziun da las plantas, nua ch'igl è scumandà da cleger, da chavar or e da stgarpar or plantas selvadias da tuttas u da tschertas spezias.

2 Il post spezialisà po permetter en cas singuls excepziuns da quest scumond per intents scientifics u per intents da scolaziun.

Bulieus

Art.  22 1 La regenza regla la protecziun adequata da bulieus.

2 En spezial po ella limitar la quantitad da bulieus che dastga vegnir clegida ed il temp da cleger bulieus. Ultra da quai po ella – en enclegientscha cun las vischnancas pertutgadas – designar territoris da protecziun dals bulieus, nua ch'igl è scumandà da cleger bulieus.

Animals protegids dal chantun

Art.  23 1 Per cumplettar la legislaziun federala sco er cun resalva da la legislaziun federala e chantunala   da   chatscha   po   la   regenza   metter   sut   protecziun   ulteriuras   spezias d'animals periclitadas u degnas da vegnir protegidas.

2 Igl è scumandà:

a)

da mazzar, da blessar u da pigliar nunautorisadamain tals animals sco er da destruir u d'allontanar lur ova, lur larvas, lur poppas u lur gnieus;

da prender cun sai, da trametter, da far amogna, d'exportar, da surlaschar ad autras persunas, da cumprar e da prender en fermanza nunautorisadamain tals animals – vivs u morts – inclusiv l'ova, las larvas, las poppas u ils gnieus, u da sa participar a talas acziuns.

b)

3 En   il   rom   da   l'approvaziun   dal   project   u   da   la   procedura   da   permissiun   po l'autoritad ch'è cumpetenta permetter excepziuns.

4 Il post spezialisà po permetter en cas singuls excepziuns da quest scumond per intents scientifics u per intents da scolaziun.

7

496.000

3. Protecziun da la patria

3.1. EN GENERAL

Objects da proteger

Art.  24 1 Objects che suttastattan a la protecziun da la patria (objects da proteger) èn:

a)

maletgs   da   lieus,   gruppas   d'edifizis   e   singuls   edifizis   da   valur   sco   er   lur equipament e lur conturns ch'èn degns da vegnir mantegnids sco perditgas impurtantas da l'istorgia e da la cultura architectonica, u che caracteriseschan en moda considerabla ina cuntrada;

bains culturals movibels d'impurtanza speziala per l'istorgia u per la scienza;

lieus preistorics ed istorics sco er territoris d'impurtanza archeologica.

b)

c)

3.2. TGIRA DA MONUMENTS

Inventari chantunal dals edifizis *

Art.  25 1 Il chantun fa e maina in inventari dals edifizis e dals stabiliments degns da vegnir protegids.

2 En   l'inventari   vegnan   inscrits   objects   da   proteger   tenor   l'artitgel 24 litera a.   La regenza regla ils detagls.

Protecziun chantunala

Art.  26 1 La regenza po metter objects ch'èn degns da vegnir protegids – suenter avair tadlà las proprietarias ed ils proprietaris sco er la vischnanca da staziunament – sut la protecziun chantunala da monuments e prender las mesiras ch'èn necessarias.

2 Sch'il chantun metta sut protecziun in object, sto quai vegnir inditgà en il register funsil sco restricziun da la proprietad da dretg public.

Mesiras preventivas

Art.  27 1 Per mantegnair il stadi existent u per evitar in donn che smanatscha per in object da proteger, pon il departament cumpetent u las vischnancas metter sut protecziun quest object per motivs da prevenziun ed ordinar las mesiras ch'èn necessarias per ses mantegniment.

2 En   quests   cas   sto   vegnir   inizià   immediatamain   la   procedura   per   relaschar   ina mesira da protecziun definitiva.

8

496.000

Effects da la protecziun

Art.  28 1 Las proprietarias ed ils proprietaris d'in object ch'è vegnì mess sut protecziun èn obligads – uschenavant ch'igl è raschunaivel – da preservar quel da donns u da la perdita   sco   er   da   la   destrucziun   e   da   prender   las   mesiras   necessarias   per   ses mantegniment.

2 Las proprietarias ed ils proprietaris d'edifizis e da stabiliments ch'èn protegids u che ston vegnir examinads areguard la dignitad da protecziun, ston laschar far il post spezialisà   cumpetent   u   las   persunas   spezialisadas   che   vegnan   incumbensadas   da quel, l'inspecziun al lieu e las retschertgas necessarias da l'object.

Intervenziuns en objects protegids dal chantun

Art.  29 1 Intervenziuns en objects ch'il chantun ha mess sut protecziun ston vegnir permessas dal chantun.

2 Intervenziuns vegnan permessas, sch'ellas:

a)

b)

c)

d)

correspundan a las finamiras da protecziun ch'èn vegnidas prendidas en mira;

correspundan ad in interess public predominant;

correspundan a l'interess da mantegnair l'object da protecziun; u èn necessarias pervia da circumstanzas che laschan parair sco nunraschunaivel d'observar la finamira da protecziun.

3 La procedura sa drizza tenor las disposiziuns da la lescha chantunala davart la planisaziun dal territori8) concernent las dumondas per permissiuns supplementaras che basegnan ina coordinaziun.

3.3. BAINS CULTURALS MOVIBELS

Obligaziuns da las proprietarias e dals proprietaris

Art.  30 1 Bains culturals movibels d'impurtanza speziala per l'istorgia u per la scienza, dals quals il mantegniment è en l'interess public, ston vegnir preservads da donns, da la destrucziun u da la perdita.

Dretg d'acquist dal chantun

Art.  31 1 Il chantun ha il dretg d'acquistar objects per la valur commerziala en il senn da l'artitgel 30, sch'i capitan ils suandants eveniments:

a)

b)

c)

2 L'alienaziun e l'export dals objects ston vegnir annunziads a temp al departament cumpetent.

sch'ins sto temair che l'object giaja a perder, vegnia donnegià u vegnia destruì;

sche l'object vegn alienà (vendita, barat, donaziun, ingiant);

sche l'object vegn exportà dal territori dal chantun.

8) DG 801.100

9

496.000

3 En cas da dispita decida il departament davart il dretg d'acquist public e davart l'autezza dal pretsch d'acquist.

Obligaziuns dal chantun e da las vischnancas

Art.  32 1 Il chantun e las vischnancas èn obligads da conservar en moda professiunala, da tgirar e – sche pussaivel – da render accessibels al public ils bains culturals movibels ch'els possedan.

3.4. LIEUS DA CHATS E CHATS ARCHEOLOGICS

Lieus da chats archeologics

Art.  33 1 Lieus da chats archeologics èn lieus, parts d'edifizis, ruinas, defurmaziuns da la cuntrada e.u.v. ch'èn visibels en il territori, ch'èn perscrutads u betg perscrutads, nua ch'igl èn sa mantegnids fastizs impurtants per l'istorgia d'activitads umanas.

Exchavaziuns archeologicas

Art.  34 1 Tut las exchavaziuns archeologicas en il chantun vegnan survegliadas dal chantun.

2 Tgi che fa – senza avair il dretg latiers – exchavaziuns archeologicas, en spezial tgi che disturba stresas dal chat, sto star bun envers il chantun per ils custs che resultan per salvar e per examinar en moda scientifica ils objects pertutgads sco er per segirar il lieu da chat.

3 Ils   resultats   da   las   exchavaziuns   ston   vegnir   evaluads   en   moda   scientifica, documentads e – sche pussaivel – publitgads.

Obligaziun da tolerar

Art.  35 1 Las proprietarias ed ils proprietaris da bains immobigliars, nua ch'i vegnan a la glisch lieus da chats archeologics, èn obligads – cunter ina indemnisaziun per il donn   che   vegn   chaschunà   tras   quai   –   da   tolerar   exchavaziuns   e   retschertgas architectonicas.

2 Sch'i   vegnan   scuverts   lieus   da   chats   archeologics   en   connex   cun   lavurs   da construcziun e d'exchavaziun, po il post spezialisà ordinar ina sistida temporara da questas lavurs ubain pretensiuns e cundiziuns per lur cuntinuaziun.

3 Las exchavaziuns ston vegnir planisadas a temp cun ils patruns da construcziun e ston progredir svelt.

Proprietad da chats archeologics

Art.  36 1 Chats archeologics da valur scientifica considerabla èn proprietad dal chantun.

2 Tgi   che   scuvra   chats   archeologics,   sto   annunziar   quai   immediatamain   al   post chantunal   spezialisà.   Las   persunas   che   chattan   tals   objects   han   il   dretg   d'ina indemnisaziun adequata.

10

496.000

3 Il   post   chantunal   spezialisà   sto   examinar,   inventarisar,   sche   necessari   reparar, conservar sco er tegnair en salv en moda professiunala ils chats.

4. Disposiziuns finanzialas

Art.  37

Contribuziuns chantunalas 1. mesiras da la protecziun da la cuntrada e da la natira

1 Il chantun po pajar contribuziuns:

a)

als custs imputabels per mantegnair, per augmentar la valur ecologica, per tgirar e per restabilir cuntradas e biotops ch'èn degns da vegnir protegids;

als   custs   per   prestaziuns   ecologicas   da   l'agricultura,   nun   ch'i   vegnan   fatgs pajaments directs per quai sin basa da la legislaziun federala e chantunala d'agricultura;

a l'acquist da bains immobigliars e da dretgs reals per segirar biotops ch'èn degns da vegnir protegids;

a l'elavuraziun da projects ecologics, da plans da protecziun e da studis;

ad   autras   mesiras   che   vegnan   sustegnidas   da   la   confederaziun   cun contribuziuns.

b)

c)

d)

e)

2 L'autezza da las contribuziuns sa drizza tenor la quota da la confederaziun, tenor l'impurtanza da l'object sco er tenor l'efficacitad da la mesira.

2. parcs

Art.  38 1 Il chantun po pajar contribuziuns als custs per la projectaziun, per l'endrizzament e per la gestiun da parcs d'impurtanza naziunala sco er per territoris ch'èn vegnids inscrits sin la glista dals patrimonis mundials da la UNESCO.

2 Contribuziuns vegnan mo concedidas, sche las vischnancas da staziunament dal parc ed eventualas terzas persunas sco er la confederaziun sa participeschan en moda adequata vi dals custs.

3 L'autezza da las contribuziuns per il singul parc vegn fixada da la regenza en il rom da la cunvegna da prestaziun cun l'instituziun ch'è responsabla per quest parc.

3. mesiras da la protecziun da la patria

Art.  39 1 Il chantun po pajar contribuziuns:

a)

als custs imputabels per mantegnair, per reparar e per tgirar maletgs da lieus, gruppas   d'edifizis   e   singuls   edifizis   ch'èn   degns   da   vegnir   protegids,   lur equipament e lur conturns sco er lieus da chats archeologics;

a l'acquist d'edifizis e da lieus da chats archeologics d'impurtanza naziunala ch'èn degns da vegnir protegids tras fundaziuns u tras corporaziuns da dretg public;

b)

11

496.000

c)

d)

a la perscrutaziun ed a la documentaziun da maletgs da lieus, d'edifizis, da lieus da chats archeologics sco er da bains culturals movibels che han ina valur speziala per l'istorgia u per la scienza;

ad   autras   mesiras   che   vegnan   sustegnidas   da   la   confederaziun   cun contribuziuns.

2 L'autezza   da   las   contribuziuns   importa   tranter   15   e   35   pertschient   dals   custs imputabels.

4. perscrutaziun, lavur da publicitad

Art.  40 1 Il chantun po pajar contribuziuns:

a)

a projects da perscrutaziun sin il champ da la protecziun da la natira e da la patria;

a la lavur da publicitad.

b)

2 L'autezza   da   las   contribuziuns   importa   maximalmain   35   pertschient   dals   custs imputabels.

3 Sche quai è en l'interess dal chantun, po el realisar sez talas activitads u las laschar realisar sin agens custs.

Finanziaziun

Art.  41 1 Il cussegl grond fixescha en il rom dal preventiv ils meds finanzials per mesiras da la protecziun da la natira e da la patria.

2 Sche las contribuziuns surpassan il credit dal preventiv ch'è vegnì concedì a quint da   las   finanzas   generalas   dal   chantun,   stattan   a   disposiziun   meds   da   la   lottaria naziunala per mesiras betg periodicas da la protecziun da la natira e da la patria.

3 I   n'exista   nagin   dretg   da   survegnir   contribuziuns   or   dals   meds   finanzials   da   la lottaria naziunala. *

5. Protecziun giuridica

Proceduras da meds legals

Art.  42 1 Las disposiziuns dals posts spezialisads suttastattan al recurs administrativ.

2 Cunter   las   disposiziuns   dals   posts   spezialisads   che   stattan   en   connex   cun   ina permissiun da construcziun poi vegnir fatg recurs tar la Dretgira superiura. *

12

496.000

6. Disposiziuns penalas e restabiliment dal stadi legal

Art.  43

Violaziun dal dretg chantunal 1. surpassaments

1 Tgi che violescha sapientivamain u per negligientscha questa lescha u relaschs u disposiziuns che sa basan sin quella, vegn chastià cun ina multa fin a 100 000 francs.

2 Sche la delinquenta u sch'il delinquent agescha per motivs d'engurdientscha, n'è l'autoritad penala betg liada a la summa maximala da 100 000 francs.

3 L'emprova e la cumplicitad èn chastiablas.

2. relaziuns da substituziun

Art.  44 1 Relaziuns da substituziun vegnan giuditgadas tenor l'artitgel 29 dal cudesch penal svizzer.

2 Per multas e per custs stat buna solidaricamain la persuna giuridica, la societad u la collectivitad da persunas.

Autoritad cumpetenta / procedura

Art.  45 1 La persecuziun ed il giudicament dals delicts numnads en la legislaziun federala èn chaussa da las autoritads penalas ordinarias.

2 Per   la   persecuziun   e   per   il   giudicament   dals   surpassaments   sco   er   da   las cuntravenziuns cunter questa lescha che vegnan numnads en la legislaziun federala u da relaschs che sa basan sin quella, è cumpetent il departament.

3 La procedura sa drizza tenor las disposiziuns davart la procedura penala davant autoritads administrativas.

4 Surpassaments da disposiziuns da questa lescha u da relaschs che sa basan sin quella   pon   vegnir   chastiads   tenor   il   dretg   chantunal   en   la   procedura   da   multas disciplinaras.

Confiscaziun

Art.  46 1 Plantas, bulieus ed animals che vegnan clegids, offerts u acquistads illegalmain, vegnan confiscads.

Restabiliment dal stadi legal

Art.  47 1 Tgi   che   donnegia   u   destruescha   in   object   ch'è   protegì   sin   fundament   da   la legislaziun   federala   u   da   questa   lescha,   po   vegnir   obligà   dal   post   spezialisà cumpetent – independentamain d'ina procedura penala – da:

a)

b)

c)

eliminar las mesiras ch'èn vegnidas prendidas illegalmain;

surpigliar ils custs che resultan tras l'eliminaziun dal donn;

prestar ina cumpensaziun adequata, sch'il restabiliment n'è betg pussaivel.

13

496.000

2 Sch'igl è avant maun a medem temp ina cuntravenziun cunter disposiziuns da la legislaziun davart  la planisaziun dal territori, vegn applitgada la procedura tenor l'artitgel 94 da la lescha davart la planisaziun dal territori per il chantun Grischun9).

7. Disposiziuns finalas

Art.  48 Aboliziun dal dretg vertent 1 Cun l'entrada en vigur da questa lescha vegnan abolidas:

a)

la lescha per promover la protecziun da la natira e da la patria en il chantun Grischun dals 24 d'october 196510);

la lescha davart la protecziun da las plantas e dals bulieus dals 8 da zercladur 197511).

b)

Art.  49

Midada dal dretg vertent12)

Aboliziun dal fond per la protecziun da la natira e da la patria

Art.  50 * 1 Il fond per la protecziun da la natira e da la patria vegn abolì ed ils meds finanzials ch'èn avant maun vegnan attribuids a la finanziaziun speziala "lottaria naziunala".

Referendum ed entrada en vigur

Art.  51 1 Questa lescha è suttamessa al referendum facultativ13).

2 La regenza fixescha il termin da l'entrada en vigur da questa lescha14).

9) DG 801.100 10) CUL 1966, 92 11) CUL 1975, 813 12) Las midadas dal dretg vertent na vegnan betg inditgadas.

13) Il termin da referendum è scadì ils 26 da schaner 2011. Entaifer quest termin n'èn vegnids

inoltrads nagins referendums.

14) mess en vigur cun CR dals 18 d'avrigl 2011 per il 1. da matg 2011

14

496.000

Tabella da las modificaziuns - tenor conclus

Conclus 19-10-2010 25-09-2012 25-09-2012 06-11-2012 14-06-2022 17-10-2022 17-10-2022

Entrada en vigur 01-05-2011 01-12-2012 01-12-2012 01-01-2013 01-01-2025 01-11-2023 01-11-2023

Element relasch Art. 41 al. 3 Art. 50 Art. 17a Art. 42 al. 2 Art. 4 al. 2bis Art. 25

Modificaziun emprima versiun midada revisiun totala integraziun midada integraziun midada dal titel

Publicaziun en la CUL - - - - 2023-008 2023-032 2023-032

15

496.000

Tabella da las modificaziuns - tenor element

Element relasch Art. 4 al. 2bis Art. 17a Art. 25 Art. 41 al. 3 Art. 42 al. 2 Art. 50

Conclus 19-10-2010 17-10-2022 06-11-2012 17-10-2022 25-09-2012 14-06-2022 25-09-2012

Entrada en vigur 01-05-2011 01-11-2023 01-01-2013 01-11-2023 01-12-2012 01-01-2025 01-12-2012

Modificaziun emprima versiun integraziun integraziun midada dal titel midada midada revisiun totala

Publicaziun en la CUL - 2023-032 - 2023-032 - 2023-008 
16